**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 27 Σεπτεμβρίου 2023, ημέρα Τετάρτη και ώρα 18.10΄, στην **Αίθουσα «Προέδρου Αθανασίου Κωνστ. Τσαλδάρη» (223)** **του Μεγάρου της Βουλής**,συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Χρήστου Μπουκώρου, με θέμα ημερήσιας διάταξης την ενημέρωση των μελών της Επιτροπής από τον Υπουργό Υποδομών και Μεταφορών, κ. Χρήστο Σταϊκούρα, σύμφωνα με το άρθρο 32 παρ. 9 του Κανονισμού της Βουλής, σχετικά με την, προς υπογραφή, σύμβαση του Υπουργείου Υποδομών και Μεταφορών για το έργο «Βελτίωση 9ης Εθνικής Οδού (Τμήμα παράκαμψη Γιάλοβα, Π.Ε. Μεσσηνίας)».

Στη συνεδρίαση παρέστησαν ο Υπουργός Υποδομών και Μεταφορών, κ. Χρήστος Σταϊκούρας, ο Υφυπουργός Υποδομών και Μεταφορών, κ. Νικόλαος Ταχιάος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Δερμεντζόπουλος Χρήστος, Καλαφάτης Σταύρος, Καππάτος Παναγής, Καρασμάνης Γεώργιος, Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λοβέρδος Ιωάννης - Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος - Χρήστος, Γιαννούλης Χρήστος, Κεδίκογλου Συμεών, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Πέρκα Θεοπίστη (Πέτη), Κατρίνης Μιχαήλ, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Καραθανασόπουλος Νικόλαος, Κτενά Αφροδίτη, Μεταξάς Κωνσταντίνος Βασίλειος, Παπαναστάσης Νικόλαος, Κοτίδης Βασίλειος, Χήτας Κωνσταντίνος, Βαλτογιάννης Διονύσιος, Δημητροκάλλης Ιωάννης, Βρεττός Νικόλαος, Καζαμίας Αλέξανδρος και Κεφαλά Γεωργία (Τζώρτζια).

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα σας.

Αρχίζει η συνεδρίαση της Διαρκούς Επιτροπής Παραγωγής και Εμπορίου με θέμα ημερήσιας διάταξης την ενημέρωση των μελών της Επιτροπής από τον Υπουργό Υποδομών και Μεταφορών κ. Χρήστο Σταϊκούρα, σύμφωνα με το άρθρο 32, παράγραφος 9, του Κανονισμού της Βουλής, σχετικά με την προς υπογραφή σύμβαση του Υπουργείου Υποδομών και Μεταφορών για το έργο «Βελτίωση 9ης εθνικής οδού, τμήμα παράκαμψη Γιάλοβα, Περιφερειακής Ενότητας Μεσσηνίας».

Στη συνεδρίαση, εκτός από τον Υπουργό, παρίστανται ο Υφυπουργός Υποδομών και Μεταφορών κ. Νικόλαος Ταχιάος, ο Γενικός Γραμματέας Υποδομών, κ. Κωνσταντίνος Μαγουλάς, καθώς και ο κ. Ιωάννης Κανελλόπουλος, Διευθυντής Οδικών Υποδομών στη Γενική Διεύθυνση Συγκοινωνιακών Υποδομών του Υπουργείου.

Τον λόγο έχει ο Υπουργός Υποδομών και Μεταφορών, o κ. Χρήστος Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Ευχαριστώ πολύ, κύριε Πρόεδρε.

Όπως είπα και κατά τη διάρκεια της προηγούμενης συνεδρίασης, βούληση και επιλογή της πολιτικής ηγεσίας του Υπουργείου Υποδομών και Μεταφορών είναι ταυτόχρονα να κινούμαστε πάνω στους άξονες των πολιτικών προτεραιοτήτων που θέσαμε κατά τη διάρκεια των προγραμματικών δηλώσεων και εξηγούμαι: υλοποίηση των μεγάλων εμβληματικών έργων, που τα έχουμε αναπτύξει, τα έχουμε «ξεδιπλώσει» και δρομολογούνται και υλοποιούνται, αλλά και η υλοποίηση των πολλών μικρότερων έργων, αλλά, εξαιρετικά, σημαντικών για την καθημερινότητα του πολίτη.

Σε αυτή τη συνεδρίαση, συνεπώς, σας ενημερώνουμε για την ολοκλήρωση ενός σημαντικού βήματος υλοποίησης του έργου που τιτλοφορείται «Βελτίωση 9ης εθνικής οδού, τμήμα παράκαμψης της Γιάλοβας, στην Περιφερειακή Ενότητα Μεσσηνίας». Να υπενθυμίσω, ότι η περίφημη 9η εθνική οδός έχει μήκος 220 χιλιόμετρα, αφορά τον οδικό άξονα που ξεκινά από την Πάτρα, μέσω του Πύργου και μέσω των πόλεων του Πύργου και της Κυπαρισσίας, καταλήγει στη Μεθώνη. Εκεί υλοποιείται ένα εμβληματικό έργο που, επί χρόνια, έπρεπε να είχε υλοποιηθεί, το έργο Πάτρα-Πύργος, προχωρά με ικανοποιητικούς ρυθμούς. Έχουμε πει δημόσια ότι έχει υλοποιηθεί, περίπου, το 25% του έργου, σε κάποια τμήματα έχει υλοποιηθεί ένα μεγαλύτερο ποσοστό, σε κάποια αλλά ένα μικρότερο ποσοστό που αυτό είναι 75 χιλιόμετρα. Μετά υπάρχει ένα τμήμα Πύργος-Καλό Νερό, 54 χιλιόμετρα, που πρέπει και πρόκειται να αναβαθμιστεί σε αυτοκινητόδρομο και υπάρχει το τμήμα που συζητάμε σήμερα.

Το τμήμα που συζητάμε σήμερα είναι ενός προϋπολογισμού 37,35 εκατομμυρίων ευρώ. Υπάρχει μία προαίρεση 3,15 εκατομμύρια για συμπληρωματικά έργα, που το δικαίωμα αυτό μπορεί να ασκηθεί εντός 18 μηνών και φορά, μεταξύ άλλων, παράπλευρα δίκτυα και διευθέτηση χειμάρρων, με διάρκεια κατασκευής 24 μηνών. Το έργο αυτό ξεκίνησε από την προηγούμενη πολιτική ηγεσία του Υπουργείου Υποδομών και Μεταφορών. Ουσιαστικά, ως πολιτική ηγεσία το βρήκαμε εξαιρετικά ώριμο. Αυτό που εμείς κάναμε ήταν να υποβάλλουμε στο Ελεγκτικό Συνέδριο στις 17/7 τον σχετικό φάκελο και το Ελεγκτικό Συνέδριο να μας απαντήσει, ότι δεν κωλύεται η υπογραφή της σχετικής σύμβασης.

Άρα, ουσιαστικά, σκοπός της συνεδρίασης είναι να ενημερώσουμε. Σας έδωσα το περίγραμμα. Σε τεχνικά σημεία μετά από πιθανές ερωτήσεις σας, πολύ ευχαρίστως, να απαντήσουμε η πολιτική ηγεσία του Υπουργείου και οι Υπηρεσίες. Αντικείμενο είναι η ενημέρωση της Επιτροπής πριν από την υπογραφή της σύμβασης, σύμφωνα με τον Κανονισμό αυτής. Το έργο είναι το 3,5 χιλιόμετρα για υφιστάμενη 9η εθνική οδό και νέο τμήμα 4,2 χιλιόμετρα, που είναι η παράκαμψη του οικισμού της Γιάλοβας.

Είναι ένα ιδιαίτερα σημαντικό έργο για την τοπική κοινωνία, αλλά και την περιφερειακή ανάπτυξη, ιδιαίτερα μετά τα έντονα τουριστικά χαρακτηριστικά που έχει αναπτύξει και η Μεσσηνία τα τελευταία χρόνια.

Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Εμείς ευχαριστούμε, κύριε Υπουργέ.

Τον λόγο έχει ο κ. Βρεττός.

**ΝΙΚΟΛΑΟΣ ΒΡΕΤΤΟΣ:** Ευχαριστώ.

Με αφορμή το συγκεκριμένο θέμα, θέλω να καταθέσω έναν προβληματισμό και να ακούσω την απάντηση από τον Υπουργό. Στο συγκεκριμένο έργο, όπως έχω ενημερωθεί, υπήρξαν κατά το διαγωνιστικό μέρος οκτώ εταιρείες και κυμάνθηκαν οι εκπτώσεις από το 12% μέχρι το 26%. Υπάρχει ο προβληματισμός στο Υπουργείο Ανάπτυξης, σε ότι αφορά στη διαδικασία, επειδή το συζητούσαμε και πριν για τις τιμές των προϊόντων; Είναι ένας έντονος προβληματισμός για ορισμένες πρακτικές, μεταξύ των εταιρειών εργοληπτών των δημοσίων συμβάσεων, έτσι κι αλλιώς. Πώς το αποδέχεται αυτό το ενδεχόμενο πρόβλημα ο Υπουργός, αν έχει κάποια σχέση, μιας και είναι «φρέσκος» στην ηγεσία του Υπουργείου, να το αντιμετωπίσει;

Το λέω με αφορμή αυτό το έργο, γιατί απ’ ότι φαίνεται, και μεγάλη συμμετοχή υπήρχε από τους διαγωνισθέντες, αλλά το θέμα είναι να υπάρχει ουσιαστικός ανταγωνισμός και όχι μία διαδικασία που ενδεχόμενα να προβληματίζει την ηγεσία. Σίγουρα, πάντως, προβληματίζει τον κόσμο, γιατί πρέπει αυτή την έλλειψη εμπιστοσύνης να βρούμε τρόπους, έτσι ώστε να την άρουμε από τους πολίτες, για να μπορεί να γίνεται πιο λειτουργική η παρέμβασή μας.

Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ.

Θα ήθελα να ξέρω το χρονοδιάγραμμα και αν είναι υπαρκτή η υλοποίηση του οδικού άξονα, επειδή το έργο Πατρών-Πύργου είχε και συνέχεια, έφθανε Καλό Νερό και Τσακώνα. Αυτός ήταν ο αρχικός σχεδιασμός και η αρχική «λεόντεια» σύμβαση που είχε υπογραφεί, Κορίνθου-Τσακώνας, επί της ουσίας, το 2008.

Σε ότι αφορά στο κομμάτι Πύργος-Καλό Νερό- Τσακώνα δεν φαίνεται από πουθενά να προχωρά η διαδικασία και η αναβάθμιση αυτού του έργου, από τη στιγμή που υπάρχουν και σημαντικά προβλήματα περιβαλλοντικού χαρακτήρα, ιδιαίτερα το κομμάτι που αφορά στη λιμνοθάλασσα και το οποίο δεν επιτρέπει, με βάση τη χρήση, αυτοκινητόδρομος να περνά μέσα από τη λιμνοθάλασσα. Υπάρχει σκέψη να αλλάξει ο σχεδιασμός, οπότε να παρακάμπτεται η λιμνοθάλασσα;

Δεύτερον, θα οδηγηθούμε μέχρι και την Τσακώνα, επί της ουσίας, για να συνδεθεί με την οδό Αθήνα-Τρίπολη-Καλαμάτα;

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Στο σημείο αυτό, γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Δερμεντζόπουλος Χρήστος, Καλαφάτης Σταύρος, Καππάτος Παναγής, Καρασμάνης Γεώργιος, Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λοβέρδος Ιωάννης - Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος - Χρήστος, Γιαννούλης Χρήστος, Κεδίκογλου Συμεών, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Πέρκα Θεοπίστη (Πέτη), Κατρίνης Μιχαήλ, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Καραθανασόπουλος Νικόλαος, Κτενά Αφροδίτη, Μεταξάς Κωνσταντίνος Βασίλειος, Παπαναστάσης Νικόλαος, Κοτίδης Βασίλειος, Χήτας Κωνσταντίνος, Βαλτογιάννης Διονύσιος, Δημητροκάλλης Ιωάννης, Βρεττός Νικόλαος, Καζαμίας Αλέξανδρος και Κεφαλά Γεωργία (Τζώρτζια).Τον λόγο έχει ο Υφυπουργός Υποδομών και Μεταφορών, ο κ. Ταχιάος.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Στην τελευταία ερώτηση του κ. Καραθανασόπουλου δεν είμαι πρόχειρος να απαντήσω για το θέμα της χάραξης προς Τσακώνα. Εκείνο που μπορώ να πω, είναι ότι, όπως ξέρετε, οι παρεμβάσεις που έγιναν στο Πάτρα-Πύργος, στην υφιστάμενη χάραξη, της οδικής ασφάλειας επέφεραν μία πολύ μεγάλη μείωση των ατυχημάτων. Αυτό ήταν το πρώτο έργο που έγινε και, φυσικά, «τρέχουν» τρεις εργολαβίες στην περιοχή για τη νέα χάραξη. Αυτές είναι εν εξελίξει και το ποσοστό προόδου του έργου είναι της τάξεως του 25%.

Κατά συνέπεια, για το υφιστάμενο έργο μπορώ να σας δώσω αυτά τα στοιχεία, αυτή τη στιγμή. Δεν είμαι πρόχειρος να σας μιλήσω για την Τσακώνα. Δεν ξέρω αν κάποιος άλλος από τους παρευρισκόμενους μπορεί να το κάνει, αλλά με μεγάλη μας ευχαρίστηση θα σας απαντήσουμε οποτεδήποτε το ζητήσετε.

Σε ό,τι αφορά στις εκπτώσεις, στις οποίες αναφέρθηκε ο κ. Βρεττός, νομίζω ότι τα ίδια ποσοστά που δόθηκαν στη συγκεκριμένη περίπτωση, μάλλον δεν αποτελούν σε καμία περίπτωση ένδειξη για εναρμονισμένη πρακτική. Πρέπει να πούμε, ότι αυτό δεν είναι ένα αντικείμενο που το εξετάζει το Υπουργείο. Το εξετάζει, όπως γνωρίζετε, η Επιτροπή Ανταγωνισμού. Ξέρετε πολύ καλά, ότι οι ελληνικές τεχνικές εταιρείες στο παρελθόν έχουν ελεγχθεί για τον λόγο αυτόν. Μάλιστα, προκειμένου να συμβασιοποιήσουν έργα, τα οποία αναλαμβάνουν, είναι υποχρεωμένες να φέρνουν και αποδείξεις συμμόρφωσης προς τις κυρώσεις που τους υπεβλήθησαν ή και τις καλές πρακτικές που τους επιβλήθηκαν να ακολουθούν στο μέλλον. Είναι η Επιτροπή Ανταγωνισμού που το ελέγχει αυτό.

Εκείνο που μπορούμε να πούμε είναι ότι αν υπάρχουν ενδείξεις για εναρμονισμένη πρακτική, είναι προφανές, ότι η πολιτική ηγεσία του Υπουργείου ζητά αυτές να κατατίθενται αμέσως στα αρμόδια όργανα της Επιτροπής Ανταγωνισμού, για να υπάρξουν οι σχετικοί έλεγχοι και οι σχετικές κυρώσεις.

Προφανώς, κανένας δεν αποδέχεται κάτι τέτοιο, αλλά ξέρετε πολύ καλά, ότι το ίδιο το ευρωπαϊκό δίκαιο αποβλέπει, ακριβώς, στο να υπάρχει ανταγωνισμός στα δημόσια έργα κι αυτός είναι και ο δικός μας στόχος, όπως μου δόθηκε η δυνατότητα και στην προηγούμενη συνεδρίαση να αναφέρω. Να υπάρχει ανταγωνισμός, όπου, όμως, το ζητούμενο δεν είναι οι εξαιρετικά χαμηλές τιμές, γιατί οι εξαιρετικά χαμηλές τιμές, στην πραγματικότητα, καταλήγουν σε εκπτώσεις στην ποιότητα των έργων, αλλά είναι ότι πρέπει να υπάρχει εξορθολογισμός των προσφορών. Μάλιστα, τόσο ο Υπουργός, όσο και εγώ, σε πρόσφατη παρέμβαση στο Συνέδριο Υποδομών που έγινε, είχαμε την ευκαιρία να ζητήσουμε από τις τεχνικές εταιρείες να είναι ιδιαίτερα προσεκτικές στις προσφορές τους, κάτι που είναι πολύ σημαντικό για τα δημόσια έργα.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Δεν έχω να προσθέσω κάτι ουσιαστικό. Και μόνο οι δύο λέξεις που χρησιμοποιήσατε, «εναρμονισμένες πρακτικές», συμφωνώ απόλυτα με αυτά που είπε ο κ. Ταχιάος, «Επιτροπή Ανταγωνισμού». Εναρμονισμένες πρακτικές, εκ του θεσμικού πλαισίου είναι αντικείμενο της Επιτροπής Ανταγωνισμού.

Στις οκτώ προσφορές που αναφερθήκατε, η ενημέρωση που έχω είναι ότι υπήρχε και μία με 6%. Άρα, όταν έχεις από 6% μέχρι 26%, υπάρχει αρκετά μεγαλύτερη γκάμα από αυτό που είπατε εσείς 12% με 26%.

Τρίτη παρατήρηση είναι ότι, ναι, πρέπει να είμαστε πάρα πολύ προσεκτικοί για την επάρκεια των έργων, την ασφάλεια των έργων, ο σωστός όρος είναι «για την ποιότητα των έργων» και προς αυτή την κατεύθυνση δίνουμε ιδιαίτερη σημασία.

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Θα κλείσουμε με ένα ερώτημα με τον κ. Αλέξανδρο Καζαμία από την Πλεύση Ελευθερίας, παρακαλώ.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Θα είναι μία σειρά σύντομων ερωτημάτων, αν επιτρέπεται. Κύριε Υπουργέ, θέλω να παρατηρήσω, καταρχάς, ότι τα έγγραφα, τα οποία λαμβάνουμε για έργα, όπως αυτά, τα οποία συζητούμε τώρα, σε μεγάλο βαθμό, είναι φορμαλιστικά. Δηλαδή, δεν μας λένε πιο ουσιαστικά πράγματα, για να μπούμε να καταλάβουμε εμείς το έργο και να ασκήσουμε τον απαραίτητο κοινοβουλευτικό έλεγχο που πολύ σωστά είπατε πριν, ότι επιθυμείτε να υπάρχει σε αυτή τη διαδικασία. Δηλαδή, το να βλέπουμε, για παράδειγμα, στα έγγραφα, την ανοικτή διακήρυξη δεν μας λέει και πάρα πολλά πράγματα.

Θα σας φέρω ένα συγκεκριμένο παράδειγμα. Μιλήσατε για «εμβληματικό έργο» στην περίπτωση του συγκεκριμένου δρόμου. Το 2018, η Ευρωπαϊκή Ένωση είχε κάνει έλεγχο σε κάποια έργα, σε κάποιους αυτοκινητόδρομους στην Πελοπόννησο και βρήκε στην περίπτωση του Αυτοκινητοδρόμου Κορίνθου - Καλαμάτας, ότι η χρήση του ήταν πάρα πολύ περιορισμένη. Η λέξη κλειδί που χρησιμοποίησε ήταν ότι ήταν «underused». Εσείς, τώρα λέτε ότι είναι εμβληματικό το έργο. Θα μπορούσατε, για παράδειγμα, να μας δώσετε κάποιες μελέτες που να δείχνουν τι πρόβλεψη υπάρχει για τη χρήση ενός έργου τέτοιου; Έχουν υπάρξει τέτοιες μελέτες; Γιατί δεν τις καταθέτετε με τα έγγραφα, για να καταλάβουμε κι εμείς πιο καλά τη σημασία που έχει ένα τέτοιο έργο; Δηλαδή, αυτά τα χρήματα είναι σωστά επενδυμένα; Γιατί λέτε, ότι είναι «ώριμο», κ.λπ.. Δεκτά όλα αυτά, αλλά με βάση ποια στοιχεία; Δεν είμαστε σε θέση να τα δούμε. Οπότε, θα ήθελα μία διευκρίνιση για το τι βαθμό χρήσης προβλέπει το Υπουργείο να υπάρχει κι ελπίζω να μην γίνει καμία επιθεώρηση μελλοντική από την Ευρωπαϊκή Ένωση και ανακαλύψει, τελικά, ότι η επένδυση αυτή ήταν για ένα έργο, το οποίο είναι μειωμένης χρήσης. Αυτή είναι η πρώτη ερώτηση.

Δεύτερον, θα ήθελα, αν έχετε τη δυνατότητα αυτή τη στιγμή, να μας πείτε κάτι σχετικά με το καθεστώς διοδίων, το οποίο θα ισχύσει στον δρόμο αυτόν, αν θα ισχύσει.

Τρίτον, θα ήθελα, επίσης, να μας διευκρινίσετε, αν γίνεται, ποιο είναι το ποσό που θα επενδυθεί για την αναβάθμιση των 3,5 χιλιομέτρων του έργου και ποιο είναι το ποσό που θα επενδυθεί για τη δημιουργία των 4,2 χιλιομέτρων νέου αυτοκινητόδρομου. Αυτό δεν διευκρινίζεται πολύ καθαρά και το ρωτώ αυτό, διότι θα ήθελα να μας πείτε ποια είναι η εκτίμησή σας, όσον αφορά το ποσό που επενδύεται, ανά χιλιόμετρο, στην προκείμενη σύμβαση. Μου φαίνεται ότι είναι σε αρκετά υψηλό ποσοστό και θα ήθελα να ξέρω και τη δική σας εκτίμηση επ’ αυτού.

Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Θα τοποθετηθώ πολύ σύντομα, μιας και η σύμβαση που πραγματεύεται η Επιτροπή αφορά στον δρόμο από την παράκαμψη της Γιάλοβας στη Μεσσηνία και ξέρετε πολύ καλά, κύριε Υπουργέ, ότι υπάρχει μία εκκρεμότητα από την ολοκλήρωση της Ολυμπίας Οδού που απεντάχθηκε στο τμήμα Πύργος- Καλό Νερό-Τσακώνα, το οποίο δεν το θέτω τυχαία υπόψιν. Το θέτω, γιατί αποτέλεσε αντικείμενο προεκλογικής σύσκεψης, υπό τον Πρωθυπουργό και όπως φάνηκε από την ανακοίνωση που εκδόθηκε, υπάρχει μία στρατηγική, υπάρχει μία σχετική μελέτη, ότι θα προχωρήσει σε αυτόν τον δρόμο και αφορά πάρα πολύ στο κομμάτι και της Νότιας Ηλείας, αλλά και της Μεσσηνίας και στην ολοκλήρωση των κεντρικών αξόνων της Πελοποννήσου. Δεν ξέρω, αν είστε σε θέση να μας ενημερώσετε, αν υπάρχει κάτι πιο συγκεκριμένο.

Το ξαναλέω, κύριε Πρόεδρε, κι ευχαριστώ πολύ που μου δίνετε τον λόγο, γιατί ήταν αντικείμενο προεκλογικής σύσκεψης με εμβληματικό χαρακτήρα και με την παρουσία του Πρωθυπουργού. Άρα, φαντάζομαι ότι η Κυβέρνηση έχει κάποιον σχεδιασμό γι’ αυτό το έργο, το οποίο θα ολοκληρώσει και την οδική κατασκευή της Πελοποννήσου.

Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο κ. Υπουργός.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Ευχαριστώ, κύριε Πρόεδρε.

Πρώτα απ’ όλα, μίλησα στις εισαγωγικές μου σκέψεις για εμβληματικά έργα, αλλά και έργα μικρότερης αξίας που πρέπει να υλοποιούμε, διότι βοηθούν την καθημερινότητα του πολίτη. Δηλαδή, είναι άλλο το έργο και σε κόστος, το να κάνεις ένα ΜΕΤΡΟ, είναι άλλο το έργο να κάνεις το «Πάτρα-Πύργος», είναι άλλο έργο ο Ε-65 και άλλο ένα έργο, το οποίο είναι, περίπου, 27 εκατομμύρια ευρώ. Δεν είναι το «εμβληματικό» έργο, αλλά είναι, εξαιρετικά, σημαντικό έργο για την καθημερινότητα του πολίτη.

Άρα, ο όρος «εμβληματικό» έργο αναφερόταν στις εισαγωγικές μου σκέψεις, για το ότι και στην προηγούμενη συνεδρίαση μίλησα για το Flyover, που είναι εμβληματικό, και για το ΜΕΤΡΟ στη Θεσσαλονίκη, επίσης, εμβληματικό, αλλά, σήμερα, στο Υπουργικό Συμβούλιο, περάσαμε και τη Γιάλοβα, που είναι, εξαιρετικά, σημαντικό έργο για την τοπική κοινωνία.

Δεύτερη παρατήρηση για το θέμα του κόστους και για το θέμα του προϋπολογισμού, όλα είναι μέσα στο υλικό που έχει μοιραστεί. Και τα 4,5 χιλιόμετρα και τα 3,5 χιλιόμετρα, μαζί με έναν Πίνακα Είδους Δαπάνης έχει ακριβώς τα στοιχεία που είπατε.

Αυτό που ρωτήσατε, όμως, που, πράγματι, δεν υπάρχει στα στοιχεία, αλλά αυτό που θα μπορούσα να μοιραστώ μαζί σας, είναι τη σύνοψη της αναγκαιότητας υλοποίησης του έργου, με βάση αυτά που βρήκαμε ως πολιτική ηγεσία και με τα οποία συμφωνούμε απολύτως.

Στόχος του έργου είναι, όπως είπα και προηγουμένως, η βελτίωση της κυκλοφοριακής ικανότητας του άξονα, ώστε να παραλάβει την κυκλοφοριακή ζήτηση, η αύξηση της μέσης ταχύτητας και η βελτίωση του επιπέδου οδικής ασφάλειας. Η ανάπτυξη του κυκλοφοριακού προτύπου για τους μελλοντικούς ορίζοντες 2027-2030, 2040-2050, οδηγεί στο συμπέρασμα ότι οι στόχοι επιτυγχάνονται.

Συγκεκριμένα, η μέση ταχύτητα στο νέο δίκτυο αυξάνεται, κατά μέσο όρο, σχεδόν, κατά 30 χλμ./ώρα, σε όλους τους χρονικούς ορίζοντες, παράγοντας σημαντική ωφέλεια για τους χρήστες και την ελληνική οικονομία. Το επίπεδο της οδικής ασφάλειας αυξάνεται, με τους δείκτες των ατυχημάτων να υποχωρούν, κατά 20%, σε σχέση με την υφιστάμενη κατάσταση. Το 2050, ο νέος άξονας θα φθάσει τα 9.035 οχήματα, ξεκινώντας από 7.600 οχήματα στην περιοχή του Ρωμανού.

Ο ρυθμός αύξησης της κυκλοφορίας, στην περίπτωση αυτή, κατά την οποία το έργο δεν ολοκληρωθεί, είναι παρόμοιος, αλλά με πολύ μειωμένες ταχύτητες και κυκλοφοριακό κορεσμό στην παραλιακό μέτωπο της Γιάλοβας. Το έργο δεν παράγει έσοδα και ως εκ τούτου, οι δείκτες της χρηματοοικονομικής ανάλυσης είναι αρνητικοί.

Αντιθέτως, και εδώ είναι η ουσία, νομίζω, σε μία πρόταση, υπάρχει σημαντική πρόσθετη αξία του έργου, η οποία σε παρούσα αξία και χρηματικούς όρους, φθάνει τα 11 εκατομμύρια ευρώ, με βάση το βασικό προεξοφλητικό επιτόκιο.

Για το θέμα που θέσατε, όταν είμαστε έτοιμοι θα απαντήσουμε δημόσια.

Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστούμε πολύ και εμείς, κύριε Υπουργέ.

Κυρίες και κύριοι συνάδελφοι, στο σημείο αυτό ολοκληρώθηκε η συζήτησή μας.

Σας ευχαριστώ πολύ.

Στο σημείο αυτό, γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Δερμεντζόπουλος Χρήστος, Καλαφάτης Σταύρος, Καππάτος Παναγής, Καρασμάνης Γεώργιος, Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λοβέρδος Ιωάννης - Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος - Χρήστος, Γιαννούλης Χρήστος, Κεδίκογλου Συμεών, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Πέρκα Θεοπίστη (Πέτη), Κατρίνης Μιχαήλ, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Καραθανασόπουλος Νικόλαος, Κτενά Αφροδίτη, Μεταξάς Κωνσταντίνος Βασίλειος, Παπαναστάσης Νικόλαος, Κοτίδης Βασίλειος, Χήτας Κωνσταντίνος, Βαλτογιάννης Διονύσιος, Δημητροκάλλης Ιωάννης, Βρεττός Νικόλαος, Καζαμίας Αλέξανδρος και Κεφαλά Γεωργία (Τζώρτζια).

Τέλος και περί ώρα 18.30΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΗΣΤΟΣ ΜΠΟΥΚΩΡΟΣ ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ**